Všeobecná zdravotná poisťovňa a asociácia nemocníc sa dohodli na podmienkach financovania
VšZP rozšíri alebo upraví spektrum zdravotníckych výkonov.
Všeobecná zdravotná poisťovňa (VšZP) a Asociácia štátnych nemocníc sa v utorok dohodli na podmienkach financovania zdravotnej starostlivosti od 1. apríla 2022.
Generálny riaditeľ zdravotnej poisťovne Richard Strapko ocenil prístup zástupcov nemocníc, otvorený dialóg v rámci rokovaní a vzájomné pochopenie aktuálnej situácie, v ktorej bolo potrebné nájsť konsenzus medzi požiadavkami nemocníc a možnosťami poisťovne.
Zrovnoprávnenie nemocníc
VšZP ďalej informuje, že finalizuje rokovania aj s ostatnými zdravotníckymi organizáciami v prospech efektívnej a dostupnej zdravotnej starostlivosti, v kontexte zrovnoprávnenia úhradových mechanizmov bez rozdielu, či ide o súkromnú alebo štátnu nemocnicu.
Organizáciám zastupujúcim ambulantných poskytovateľov VšZP predložila ponuku, ktorá pre nich znamená navýšenie príjmov v súlade so štátnym rozpočtom.
V rámci všeobecnej ambulantnej starostlivosti VšZP zvyšuje finančné ohodnotenie ceny práce lekára vo všetkých odbornostiach a smeruje finančné zdroje na podporu prevencie, ako aj na podporu starostlivosti o starších, často komplikovanejších pacientov od 70 rokov.
Úprava spektra výkonov
Vo vybraných odbornostiach, ktorými sú pneumológia, urológia, diabetológia a psychiatria, VšZP rozšíri alebo upraví spektrum zdravotníckych výkonov. Novinkou je aj edukácia pacienta sestrou pri chronických ochoreniach obezity.
Väčšina ambulantných poskytovateľov zdravotnej starostlivosti podľa vyjadrení poisťovne oceňuje ich snahu o naplnenie požiadaviek v maximálnej možnej miere, ktorá je limitovaná rozpočtovými pravidlami štátneho rozpočtu a úspornými opatreniam.
Neochota zástupcov
V prípade neochoty zástupcov Združenia ambulantných poskytovateľov ustúpiť zo svojich nárokov a prijať návrhy VšZP zvyšujúce efektivitu poskytovania zdravotnej starostlivosti za podmienky dodržania hospodárneho nakladania s verejnými zdrojmi, poisťovňa ich požiadavky nebude akceptovať.
To však nie je podľa vyjadrení poisťovne prekážkou pokračovať v rokovaniach s jednotlivými členmi ZAP, ktorí majú záujem dohodnúť sa v záujme pacienta.